钦定古今图书集成/明伦汇编/氏族典/第126卷 > 陈汝言
## 钦定古今图书集成/明伦汇编/氏族典/第126卷 > 陈汝言

按《明外史徐有贞传》：“陈汝言，字讷之，潼关卫军家子
也。举正统七年进士，授户部主事，进郎中。尝出勘灾
伤，核盐课，所至輘轹官吏，巧猎财贿，然负气敢任事。
英宗复辟，深结曹吉祥、石亨冒迎驾功，超擢本部右
侍郎，荫锦衣世袭副千户。未几，调本部。汝言既得志，
凌尚书王骥出其上。骥谢政，即代为尚书。益恣肆纳”
赂市权，始善徐有贞，后与曹石辈挤之。既又虑害己
者惟曹石，乃密陈两人过恶。两人大怒。帝又渐觉其
奸，命言官弹劾，论斩，籍其家。曹、石相继败，汝言望赦
己，竟死于狱。